Az egység így kétség!

Új Egység Mozgalom és az Összefogás PM egyeztetése utáni konzekvenciák

Az Új Egység Mozgalom, ahogy a neve is sugallja, megalakulás óta, célkitűzései mellett két meghatározó cselekvést is megfogalmazott már az indulásakor:
1. egységes, erős önreflexiót megvalósító, hiteles – új arcokat felvonultató érdekképviselet összekovácsolása
2. a felvidéki társadalmi-közéleti egység megteremtése, a részecskékre hullott felvidéki magyarság önbecsülésének, nemzeti öntudatának, jövőbe vetett hitének erősítése.

E két prioritást élvező célkitűzés mentén találkoztunk ismét 2019. november 19-én, Gútán az Összefogás PM vezetőivel. Amint már köztudott, az Összefogás PM a Magyar Közösség Pártjával és a Magyar Fórummal karöltve indul a parlamenti választásokon. Egyelőre a kezdeti tárgyalásokon még megszólított negyedik szereplő, az Új Egység Mozgalom részvétele nélkül.

A megbeszélésen megvitatták az eddigi politikai történéseket, az Új Egység Mozgalom véleményezte az Összefogás PM választási programját, kiegészítve azt a saját elképzeléseivel, illetve, a felek megvizsgálták azt is, milyen formában és milyen elvek mentén tudnának egymással összefogni a felvidéki magyar egység érdekében.

Az Új Egység Mozgalom a tárgyalás után örömmel konstatálta, hogy sok a közös pont a felvidéki politikai megújhodás, az elhasználódott politikai elit elmaradt önreflexiójának kérdésében és más elvi kérdésekben is, és ez jó alapul szolgál a további szorosabb együttműködéshez.

A konzultáció alatt kiderült, hogy a Magyar Közösség Pártjából néhányan nem szeretnék, ha az Új Egység Mozgalom sajátos arculatával, célkitűzéseivel szerepelne a választási listán.

Érthetetlen és kiábrándító, hogy az MKP vezetése képes néhány kicsinyes tagja személyi ambíciói miatt feláldozni az egységes magyar összefogást, eleget téve néhány helyi kiskirály követelésének!
Úgy érezzük, hogy a régi pozíció-hajhász berögződések, még mindig meghatározzák a jelenlegi hármas összefogást.

Ezért az Új Egység Mozgalom nem akadályozva az alakuló választási szövetség eredményességét, passzív megfigyelővé válik a választásokig, folytatva a társadalmi építkezést és programjának megvalósítását a felvidéki magyar közösség szolgálatában.

Állampolgári jogainknak és kötelezettségeinek eleget téve, arra buzdítjuk tagságunkat és szimpatizánsainkat, hogy találják meg a megfelelő jelölteket a listán.

Az Új Egység Mozgalom továbbra is az egységet tartja a legfontosabbnak, ha egyelőre nem is vesz részt jelöltekkel a parlamenti választásokon, mindenképpen szeretne a jövőben a közös ügy érdekében együttműködni minden olyan párttal, mozgalommal, amely a felvidéki magyarság sorsát, egyéni érdekeken felülemelkedve, igyekszik jobbá tenni. Megegyezés született arról, hogy újabb találkozóra kerül sor az Összefogás PM és az Új Egység Mozgalom között, előreláthatólag november 26-án.

Továbbra is valljuk: Egységben az erő!